ORDE do 18 de decembro de 2009 pola que se modifica a Orde do 6 de agosto de 2009 pola que se regulan e se convocan as subvencións de apoio á viabilidade das explotacións leiteiras galegas, ampliando a súa dotación orzamentaria e modificando o límite establecido por quilo de cota.
CONSELLERÍA DO MEDIO RURAL — III. OUTRAS DISPOSICIÓNS — 23/12/2009

Pola Orde do 6 de agosto de 2009 reguláronse e convocáronse subvencións de apoio á viabilidade das explotacións leiteiras galegas (Diario Oficial de Galicia nº 156, do 11 de agosto).
Así mesmo, polas ordes do 14 de outubro de 2009 (Diario Oficial de Galicia nº 204, do 19 de outubro) e do 13 de novembro de 2009 (Diario Oficial de Galicia nº 226, do 18 de novembro), ampliouse a dotación orzamentaria da Orde do 6 de agosto de 2009, nunha cantidade de oitocentos trinta e un mil cento trinta e catro euros con cincuenta e catro céntimos (831.134,54 euros), e de dous millóns cento dezasete mil euros (2.117.000 euros), respectivamente.
No artigo 15 da orde, relativo ao financiamento destas axudas, detállase a aplicación orzamentaria, o importe económico previsto para elas e que dita cantidade pode ser incrementada con fondos adicionais procedentes desta ou outras administracións.
Á vista das dificultades polas que están pasando as explotacións leiteiras e os fondos adicionais que se poden destinar a estas axudas, parece razoable facer unha nova ampliación orzamentaria da orde para que os importes poidan ser maiores.
Tendo en conta que coa nova ampliación orzamentaria pode superarse o límite por kg de cota que se establece na orde, é momento de ampliar ese límite.
En consecuencia, de acordo co disposto no artigo 30.1º 3 do Estatuto de autonomía de Galicia e facendo uso das facultades que me confiren o artigo 14 da Lei 9/2007, do 13 de xuño, de subvencións de Galicia, así como en uso das competencias que me confire a Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo primeiro.-Amplíase a dotación orzamentaria que se recolle na orde desta consellería do 6 de agosto de 2009 (Diario Oficial de Galicia nº 156, do 11 de agosto) pola que se regulan e convocan as subvencións de apoio á viabilidade das explotacións leiteiras galegas, nun total de catro millóns catrocentos setenta e un mil douscentos dezaseis euros con setenta e oito céntimos (4.471.216,78 ), na aplicación orzamentaria 49.02.712B.772.0 dos orzamentos xerais da Comunidade Autónoma de Galicia.
Artigo segundo.-Modifícase o número 1º do artigo 3 da devandita orde que queda redactado como segue:
1. As axudas establecidas nesta orde consistirán nunha subvención aos titulares de explotacións leiteiras que cumpran os requisitos establecidos no artigo 2.1º desta orde. Para a determinación do importe unitario, que poderá chegar ata 1,1 céntimo por quilo, procederase ao rateo do importe global da dispoñibilidade orzamentaria prevista nesta orde entre os quilos de cota dispoñible, en 31 de marzo de 2009, polos solicitantes. O importe unitario resultante por quilo de cota repartirase entre os beneficiarios en función dos quilos de cota dispoñible polo solicitante en 31 de marzo de 2009, cun importe máximo de 7.500 euros.
Disposición transitoria
Única.-A ampliación prevista nesta orde non afecta o prazo de presentación de solicitudes establecido na Orde do 6 de agosto de 2009.
Disposición derradeira
Única.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 18 de decembro de 2009.
Samuel Jesús Juárez Casado
Conselleiro do Medio Rural